Grienenbargshusen

Grienenbargshusen () is en lütten Oort in de Gemeen Hagen in’n Landkreis Cuxhoben, Neddersassen. De Oort höört binnen de Gemeen to de polietsche Oortschop Kassbrook.

 Geografie 

De Oort liggt op’n Rand von de Oosterholter Geest hen na dat Moor in dat Siedland von de Oosterstoder Masch. Dat Water ut dat Rebeed flütt över’n Grienenbargsmoorgraven un den Indiekkanaal na de Werser hen af. In’n Noordwesten liggt dat Naturschuulrebeed Bargsmoor.

De Grienenbarg, na den de Oort sien Naam kregen hett, liggt twee Kilometer in’n Süden un is von Grienenbargshusen dör dat Grienenbargsmoor trennt.

De Naveröörd sünd Wittenbarg in’n Noorden, Driftseth, Kassbrook un Kassbroker Heid in’n Noordoosten, Hagen in’n Oosten, de Harmonie in’n Süüdoosten, Uthleererbarg un Offenwardermoor in’n Süüdwesten, Saanstermoor in’n Westen un Rechtenflethermoor in’n Noordwesten.

 Historie 

In’n Eersten Weltkrieg hett dat in Grienenbargshusen dat Grienenbarg-Kriegsfungenenlager geven.

 Verwaltungsgeschicht 

De Oort hett vör 1852 to dat Gericht Kassbrook tohöört un denn bet 1885 to dat Amt Hagen. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort hett von öllers bi de Gemeen Kassbrook mit tohöört. De Gemeen Kassbrook is an’n 1. März 1974 mit de Gemeenreform in Neddersassen oplööst un Deel von de ne’e un gröttere Gemeen Hagen worrn. To’n 1. Januar 2014 is ok disse Gemeen oplööst worrn un in de nu noch wedder gröttere Gemeen Hagen opgahn. De Oort höört binnen de Gemeen vondaag to de Oortschop Kassbrook.

 Inwahnertall 

 Religion 

Grienenbargshusen is evangeelsch-luthersch präägt un höört to dat Kaspel von de Martin-Luther-Kark in Hagen. De Kark is 1897 boot worrn. Vörher hett de Oort to dat Kaspel von de Jacobi-Kark in Braamst höört.

För de Kathoolschen is de Hillig-Hart-Jesu-Kark in Geestmünn tostännig.

 Weertschop un Infrastruktur 

För Grienenbargshusen is de freewillige Füürwehr Kassbrook mit tostännig.

 Verkehr 

Grienenbargshusen is anbunnen an de Kreisstraat 51, de in’n Westen na Saans an de K 50 ran geiht un in’n Süüdoosten na Hagen an de Landsstraat 134. De L 134 föhrt von dor in’n Noordoosten över Braamst, Bokel un Stubben na Beverst un in’n Süüdwesten na Uthleer un Swonewebel.

De nächste Autobahn is de Autobahn 27 (Afsnidd Bremen–Bremerhoben), de blots en poor hunnert Meter wied weg an’n Oort langs löppt. De Opfohrt 12 Hagen liggt so dree Kilometer in’n Noordwesten von Grienenbargshusen an de K 51.

De nächsten Bahnhööv sünd so bi 15 Kilometer wied weg in’n Noordoosten/Oosten de Bahnhööv Luunst, Stubben un Lübbs an de Bahnlien Bremen–Bremerhoben. Op de Nedderwerserbahn hett dat von 1911 bet 1964 Personenverkehr geven. De Bahnhoff Saans leeg acht Kilometer in’n Westen.

 Footnoten 

Kategorie:Oort
Kategorie:Landkreis Cuxhoben